કોલકાતા- ગત સપ્તાહે કોલકાતાના ડાયમંડ હાર્બર રોડ પર માજેરહાટ પુલનો એક ભાગ ધરાશાયી થયો હતો. આ ઘટનાની ઝપટમાં અનેક લોકો અવી ગયા હતા. દુર્ઘટના બાદ રાજ્ય સરકારને ટીકાઓનો સતત સામનો કરવો પડ્યો છે. હવે આ પુલને સંપૂર્ણ તોડી પાડવાનો નિર્ણય લેવામાં આવ્યો છે. તેની જગ્યાએ નવા પુલનું નિર્માણ કરવામાં આવશે. અકસ્માત બાદ રાજ્યના મુખ્યપ્રધાન મમતા બેનરજીએ ઘટનાની તપાસ માટે સમિતિની રચના કરી હતી. ત્યારે સીએમ મમતા બેનરજીએ જણાવ્યું હતું કે, ‘પુલ કેમ ધરાશાયી થયો તેના કારણો જાણવા માટે મુખ્ય સચિવ મલય ડેની આગેવાની હેઠળની એક સમિતિ તપાસ કરશે. અને જે લોકોની બેદરકારીને કારણે આ દુર્ઘટના સર્જાઈ છે તેમની સામે કાર્યવાહી કરવામાં આવશે. દોષિતો છોડવામાં નહીં આવે.